VAIO Felhasználói útmutató VPCEH2/VPCEJ2/VPCEK2/VPCEL2 sorozat

Reference

# Az akkumulátor használatára vonatkozó megjegyzések

Az akkumulátor használatának megkezdése előtt olvassa el a helyes felhasználásra vonatkozó alábbi figyelmeztetéseket.

## Az akkumulátor leírása

- A mellékelt akkumulátor kifejezetten a VAIO számítógéphez készült.

- A személyes biztonsága érdekében kizárólag a mellékelt akkumulátort vagy valamely másik, a Sony által meghatározott akkumulátort használja.

- Biztonsági okokból az akkumulátor feltöltésének folyamata megszakadhat magasabb, illetve alacsonyabb környezeti hőmérsékleten.

- Ha a VAIO számítógép tápegységen keresztül az elektromos hálózathoz csatlakozik, akkor behelyezett akkumulátor esetén is hálózati áramról működik.

- Az újonnan megvásárolt számítógéphez tartozó akkumulátor nincs teljesen feltöltve.

- Töltés, illetve használat közben az akkumulátor felmelegszik. Ez nem rendellenesség, nem jelez meghibásodást.

- Ne használja a VAIO számítógépet behelyezett akkumulátor nélkül, mert az a számítógép hibás működését okozhatja.

## Az akkumulátor kisütése

Az akkumulátor – feltöltését követően – idővel fokozatosan elveszti töltöttségét akkor is, ha használaton kívül van. Hosszasabb használaton kívüli időszak során az akkumulátor teljesen lemerülhet. Használat előtt ajánlott ismét feltölteni az akkumulátort.

## Az akkumulátor által biztosított üzemidő

Az akkumulátor által biztosított üzemidő függ a használat jellegétől és a beállításoktól.

## Az akkumulátor teljesítménycsökkenése és cseréje

- Az akkumulátor fogyóeszköz. Kapacitása fokozatosan csökken az egymást követő feltöltési-kisülési ciklusok során. Ennek következtében az akkumulátor által biztosított üzemidő teljes feltöltés esetén is csökken, és idővel az akkumulátor eléri hasznos élettartama végét. Ha az akkumulátor által biztosított üzemidő lerövidül, ellenőrizze az akkumulátor állapotát, és szükség esetén cserélje le egy, a Sony által meghatározott új akkumulátorra.

- Ha az akkumulátor teljes feltöltés után is hamar lemerül vagy élettartama végére ért, cserélje ki új akkumulátorra.

## Az energiatakarékos üzemmód használata

Ha az akkumulátor a számítógép alvó üzemmódjában lemerül, elveszik az összes adat, amelyet nem mentettek a VAIO számítógép alvó üzemmódba kapcsolása előtt. Ezeket az adatokat nem lehet visszaállítani. Mindig mentsen minden adatot a számítógép alvó üzemmódjának aktiválása előtt.
Hibernálás üzemmódban a számítógép minden adatot és állapotjellemzőt (például az ablakok helyét és méretét stb.) a beépített tárolóegységre ment, így akkor sem történik adatvesztés, ha az akkumulátor lemerül. Ha hosszabb ideig nem lehet csatlakoztatni a számítógépet hálózati áramforráshoz, a számítógépet kapcsolja Hibernálás üzemmódba.

## Ha az akkumulátor lemerülőben van

- Ha az akkumulátor az Ön távollétében merül le, a számítógép tápellátása megszakad, és a nem mentett adatok elvesznek. Ha VAIO számítógépe akkumulátorról működik, gyakran mentse az adatokat, és szükség esetén kézzel kapcsolja Hibernálás üzemmódba a számítógépet.

Kapcsolódó témák
Az áramforrás használatával kapcsolatos megjegyzések